ไฟแนนซ์ทูเดย์
...ต้องบอกว่าเห็นใจ ชัยวัฒน์ อุทัยวรรณ์ ประธานไอแบงก์จริงๆ เพราะเจอแต่ของเน่าๆ ล่าสุดเปิดแผลใหม่ ไอแบงก์ปล่อยกู้อินสแควร์ ศูนย์การค้าย่านจตุจักร 1,700 ล้านบาท พบพิรุธส่อทุจริตเพียบ พอวกไปดูปีที่ปล่อยกู้ก็พอดูออกว่าเป็นสมัยเอ็มดีคนไหน เห็นแล้วอนาถใจเพราะคงสาวเอาความผิดใครไม่ได้อยู่ดี
23 ม.ค. 2558

...ต้องบอกว่าเห็นใจ ชัยวัฒน์ อุทัยวรรณ์ ประธานไอแบงก์จริงๆ เพราะเจอแต่ของเน่าๆ ล่าสุดเปิดแผลใหม่ ไอแบงก์ปล่อยกู้อินสแควร์ ศูนย์การค้าย่านจตุจักร 1,700 ล้านบาท พบพิรุธส่อทุจริตเพียบ พอวกไปดูปีที่ปล่อยกู้ก็พอดูออกว่าเป็นสมัยเอ็มดีคนไหน เห็นแล้วอนาถใจเพราะคงสาวเอาความผิดใครไม่ได้อยู่ดี 
แต่เรื่องทุจริตแบบนี้กระทรวงการคลังควรทำให้เป็นมาตรฐาน หากยุคนี้ยังแก้ไม่ได้ เห็นท่าว่าไอแบงก์โอกาสที่จะรอดยาก หากกระทรวงการคลังยังยอมให้ตั้งเอเอ็มซีอีก แยกหนี้เน่ามาพักไว้อีก ก็เท่ากับเป็นการปล่อยคนทุจริตลอยนวล แก้ปัญหาแบบนี้ทำกันกี่ปีกี่ชาติก็ไม่จบ
...ด้าน สุพจน์ อาวาส กรรมการผู้จัดการเอสเอ็มอีแบงก์คนใหม่ ใช้ยุทธวิธีละลายพฤติกรรมพนักงานที่มีก๊วน มีก๊ก มีเหล่า ด้วยการเปิดกว้างให้พนักงานใครที่อยากคุยทักทาย จ๊ะจ๋า เอ็มดีใหม่ ให้ใช้วิธีส่งข้อความทางไลน์ได้ตลอดเวลา ตื่นตั้งแต่ตีสี่ตีห้าก็มาเช็กข้อความและสั่งงาน คิดอะไรออกก็แจกงานกันตั้งแต่ยังรุ่งสาง เรียกว่าพนักงานเอสเอ็มอีแบงก์ยุคนี้ไม่เป็นตาหลับ ตื่นมาต้องใส่สเกตมาทำงาน เพราะทั้งประธานและเอ็มดีเร่งสปีดการทำงานเชิงรุก
...หลายคนแอบสงสัยเช็กไลน์มากไปจะเสียงานหรือไม่ สุพจน์ บอกว่าที่ผ่านมาไม่ถึงครึ่งเดือน สุพจน์ สามารถเสาะหาข้อมูลเชิงลึกในธนาคาร ใครอยากเมาท์ ใครอยากระบาย ส่งข้อความมาได้ แต่ของแบบนี้ต้องกรองข้อมูลให้ดี เพราะเกรงว่ามากคนอาจจะมากความเกินไปก็ได้
...เห็นแนวคิดกระทรวงการคลังที่จะเสนอตั้งกองทุนพัฒนาอาชีพ คล้ายกับกองทุนหมู่บ้านแล้วก็งง ว่าทำไมในงบประมาณปี 2558 รัฐบาลนี้สั่งหั่นงบสนับสนุนกองทุนหมู่บ้าน กองทุนเอสเอ็มแอล กองทุนสตรี เพราะเป็นที่รู้กันว่ากองทุนเหล่านี้เป็นสัญลักษณ์โครงการประชานิยมของรัฐบาลเก่า แต่มารัฐบาลนี้ทำไมกลับคิดจะตั้งกองทุนใหม่ที่มีลักษณะคล้ายเดิม ทั้งๆ ที่ก่อนหน้านี้ กรมบัญชีกลางจะไล่ยุบกองทุนที่ไม่มีบทบาท หวังเรียกเงินที่กองไว้คืนกลับสู่ระบบงบประมาณเพราะตั้งมากันเป็นร้อยกองทุน ปีหนึ่งต้องตั้งงบสนับสนุนรวมกันมากกว่า 1.3 แสนล้านบาททีเดียว
...อีกกองทุนที่ต้องจับตาคือ กองทุนเพื่อบริหารทรัพย์สินของประเทศ ของกรมธนารักษ์ ที่ กิตติรัตน์ ณ ระนอง อดีต รมว.คลัง เป็นผู้ไฟเขียวให้จัดสรรงบประมาณปี 2557 มีวงเงินถึง 1,000 ล้านบาท เพื่อให้กรมธนารักษ์ ไว้ใช้ซื้อและพัฒนาที่ดินในแปลงเอกชนที่จะมีผลต่อการพัฒนาที่ราชพัสดุและโครงการของรัฐบาล ซึ่งขณะนั้นทำออกมาได้สอดคล้องกับแนวคิดที่กระทรวงการคลัง ต้องการฮุบที่ดินการรถไฟฯ แปลงมักกะสัน เพื่อแลกหนี้หลักแสนล้านบาทพอดี
...มาถึงวันนี้ได้ข่าวว่า นริศ ชัยสูตร อดีตอธิบดีกรมธนารักษ์คนเก่า ยังไม่ได้แตะเงินก้อนนี้ คงต้องรอถามอธิบดีคนใหม่ จักรกฤศฏิ์ พาราพันธกุล ว่าจะจัดการกับกองทุนและเงินจำนวนนี้อย่างไร เพื่อไม่ให้มีการเปิดช่องทุจริตซื้อที่ดินที่เอื้อประโยชน์ต่อเอกชนรายใดรายหนึ่งต่อไป